Uredba Komisije (ES) št. 1125/96

z dne 24. junija 1996

o spremembi Uredbe (ES) št. 97/95 o podrobnih pravilih za uporabo Uredbe Sveta (EGS) št. 1766/92 glede najnižje cene in kompenzacijskih plačil za pridelovalce krompirja in Uredbe Sveta (ES) št. 1868/94 o uvedbi sistema kvot v zvezi s proizvodnjo krompirjevega škroba

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1766/92 z dne 30. junija 1992 o skupni ureditvi trga za žito [1], kakor je bila nazadnje spremenjena z Uredbo Komisije (ES) št. 923/96 [2], in zlasti člena 8(5) Uredbe,

ob upoštevanju Uredbe Sveta (ES) št. 1868/94 z dne 27. julija 1994 o uvedbi sistema kvot v zvezi s proizvodnjo krompirjevega škroba [3], kakor je bila nazadnje spremenjena z Uredbo (ES) št. 206/96 [4], in zlasti člena 8 Uredbe,

ker določa Uredba Komisije (ES) št. 97/95 [5], kakor je bila nazadnje spremenjena z Uredbo (ES) št. 206/96, podrobna pravila za uporabo Uredbe (EGS) št. 1766/92 glede najnižje cene in kompenzacijskega plačila, ki se izplača pridelovalcem krompirja, in Uredbe Sveta (ES) št. 1868/94 o uvedbi sistema kvot v zvezi s proizvodnjo krompirjevega škroba;

ker Uredba (ES) št. 97/95 med drugim določa, da mora vsebnost škroba v krompirju, dobavljenem podjetjem za proizvodnjo škroba, znašati najmanj 13 %; ker pa Uredba Komisije (ES) št. 2953/95 z dne 20. decembra 1995 o določitvi najnižje vsebnosti škroba za škrobni krompir v nekaterih državah članicah v tržnem letu 1995/96 [6] odstopa od tega pravila na podlagi drugega pododstavka člena 6(2) Uredbe (ES) št. 97/95 in za Avstrijo, Francijo, Nizozemsko, Nemčijo in Dansko določa najnižjo vsebnost škroba 12,8 %;

ker je treba glede na izkušnje to odstopanje za stalno uvesti v Uredbo (ES) št. 97/95 in tako proizvajalcem škroba omogočiti, da sprejmejo pošiljke krompirja z vsebnostjo škroba nižjo od 13 % pod pogojem, da količina škroba, ki se lahko proizvede iz tega krompirja, ne presega 1 % njihove podkvote; ker je treba z dopolnitvijo člena 13 določiti kazni za sprejetje pošiljk z vsebnostjo škroba, ki je nižja od najnižje dovoljene vsebnosti;

ker je treba revidirati opredelitev krompirja v členu 1(f);

ker je treba razjasniti pogoje za dodeljevanje kompenzacijskih plačil z dopolnitvijo člena 7, pogoje za dodeljevanje premij pa z dopolnitvijo člena 11;

ker Upravljalni odbor za žita ni podal svojega mnenja v roku, ki ga je določil njegov predsednik,

SPREJELA NASLEDNJO UREDBO:

Člen 1

Uredba (ES) št. 97/95 se spremeni:

1. člen 1(f) se nadomesti z naslednjim:

"(f) krompir: krompir, namenjen za proizvodnjo krompirjevega škroba iz člena 8 Uredbe (EGS) št. 1766/92 in z vsebnostjo škroba najmanj 13 %, razen kadar se uporablja drugi pododstavek člena 6(2).";

2. člen 6(2) se nadomesti z naslednjim:

"2. Sprejete pošiljke morajo imeti vsebnost škroba najmanj 13 %.

Vendar sme podjetje za predelavo škroba sprejeti pošiljke krompirja z vsebnostjo škroba pod 13 % pod pogojem, da količina škroba, ki se proizvede iz tega krompirja, ne presega 1 % podkvote podjetja. Najnižja cena, ki se plača v tem primeru, je cena, ki velja za vsebnost škroba, in znaša 13 %.";

3. na koncu prvega pododstavka člena 7(1) se doda naslednji stavek:

"Premija se ne dodeli za škrob, proizveden iz krompirja, ki ni zdrav in običajne prodajne kakovosti, prav tako ne za škrob, proizveden iz krompirja, katerega vsebnost škroba je nižja od 13 %, razen kadar se uporablja drugi pododstavek člena 6(2).";

4. doda se naslednji člen 7(a):

"Člen 7(a)

Kompenzacijsko plačilo se odobri pridelovalcem za krompir, ki je zdrav in običajne prodajne kakovosti, na podlagi vsebnosti škroba dobavljenega krompirja v skladu s stopnjami iz Priloge II. Kompenzacijsko plačilo se ne odobri za krompir, ki ni zdrav in običajne prodajne kakovosti, prav tako ne za krompir, katerega vsebnost škroba je nižja od 13 %, razen kadar se uporablja drugi pododstavek člena 6(2).";

5. člen 11(1)(b) se nadomesti z naslednjim:

"(b) Pri premiji iz člena 5 Uredbe (ES) št. 1868/94 pod pogojem, da:

- predelovalno podjetje predloži dokazilo, da je proizvedlo škrob v zadevnem tržnem letu,

- podjetje izkaže, da je plačalo ceno, ki ni bila nižja od cene iz člena 8(1) Uredbe (EGS) št. 1766/92 franko tovarna za celotno količino krompirja, pridelanega v Skupnosti in uporabljenega za proizvodnjo škroba,

- da podjetje predloži dokazilo, da je bil škrob pridobljen iz krompirja, pridelanega po pogodbi o pridelavi iz člena 4.";

6. v prvi alinei člena 13(4) se besedi "ugotovljeni odstotek" nadomestita z besedama "evidentirani odstotki";

7. za členom 13(4) se vstavi naslednji odstavek:

"4 (a) Če v nasprotju s členom 6(2) škrob, ki se lahko proizvede iz sprejetih pošiljk z vsebnostjo škroba, nižjo od 13 %:

- presega 1 % podkvote predelovalnega podjetja, se premija za presežno količino ne dodeli. Poleg tega se premija, dodeljena za podkvoto, zniža za desetkratnik evidentiranega presežnega odstotka;

- presega 11 % podkvote predelovalnega podjetja, se za to tržno leto premija ne dodeli. Poleg tega predelovalno podjetje ni upravičeno do premije za naslednje tržno leto."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. julija 1996.

Ta uredba je v celoti zavezujoča in se neposredno uporablja v vseh državah članicah.

V Bruslju, 24. junija 1996

Za Komisijo

Franz Fischler

Član Komisije

[1] UL L 181, 1.7.1992, str. 21.

[2] UL L 126, 24.5.1996, str. 37.

[3] UL L 197, 30.7.1994, str. 1.

[4] UL L 27, 3.2.1996, str. 7.

[5] UL L 16, 24.1.1995, str. 3.

[6] UL L 308, 21.12.1995, str. 44.

--------------------------------------------------